Umar Kremlyov

Umar Nazarovich Kremlyov (asl familiyasi — Lutfulloyev; 1982-yil 1-noyabr, Serpuxov, Moskva viloyati, RSFSR, SSSR) — Rossiya va xalqaro sport funksioneri. Xalqaro boks assotsiatsiyasi (IBA) prezidenti (2020-yil 12-dekabrdan), Yevropa boks konfederatsiyasi (EUBC) birinchi vitse-prezidenti (2019-yil fevraldan). Rossiya boks federatsiyasi ijroiya qoʻmitasining amaldagi aʼzosi va sobiq Bosh kotibi (2017-2020). 2022-yil may oyida Xalqaro boks assosiasiyasi prezidenti etib qayta saylangan.

Biografiya 
Yoshligida murabbiy Aleksey Galeyev rahbarligida boks bilan shugʻullangan, 19 yoshida boksni tark etgan. Oliy maʼlumotni Moskva davlat kommunal xoʻjaligi va qurilish akademiyasida olgan.

Keyinchalik taksi, qurilish va xavfsizlik sohalarida, umumiy ovqatlanish sohasida tadbirkorlik faoliyatini olib bordi. 2009-2012-yillarda Strategik rivojlanish va modernizatsiya markazi prezidenti lavozimida ishlagan. 2017-yilning iyuligacha „Patriot“ promouterlik kompaniyasi rahbari boʻlgan. Roy Jones, Fyodor Chudinov, Dmitriy Chudinov va Mixail Aloyan kabi bokschilarning murabbiyi va promouteri sifatida ishlagan. 2013-yilda „Tungi boʻrilar“ bayker klubiga qoʻshildi, ammo keyinchalik uni tark etdi.

Sport karyerasi

Rossiyada 
2017-yil 1-fevraldan — Rossiya boks federatsiyasi Ijroiya qoʻmitasi aʼzosi, keyinchalik Bosh kotibi. Bir necha bor boks bo‘yicha keng ko‘lamli tadbirlarni tashkil etishda ishtirok etgan, ular orasida Butunjahon boks superseriyasining yarim finali va finali ajralib turadi. Rossiya boks kuni va Xalqaro boks kunini belgilash tashabbuskori. 2018-yilning 1-4-fevral kunlari Sochida va 2019-yil 12-16-iyunda Yekaterinburgda boʻlib oʻtgan Xalqaro boks forumlarining tashabbuskori. Jahon boks fondi asoschisi.

Dunyoda 
2018-yil 3-noyabr kuni Xalqaro boks assotsiatsiyasining (AIBA) Moskvadagi Kongressida Umar Kremlyov ko‘pchilik ovoz bilan (63 ovoz) Assotsiatsiya Ijroiya qo‘mitasiga saylandi va Ijroiya qo‘mitasidagi birinchi Rossiya fuqarosi bo‘ldi. 2019-yilning 8-9-fevral kunlari Istanbul shahrida (Turkiya) bo‘lib o‘tgan AIBA Ijroiya qo‘mitasida AIBA marketing komissiyasini boshqargan. 23-fevralda esa Yevropa boks konfederatsiyasi (EUBC) birinchi vitse-prezidenti lavozimiga 40 dan 25 koʻpchilik ovoz bilan saylangan. Moskvadagi Bosh assambleyada EUBC yangi ijroiya qoʻmitasi va vitse-prezidentlari uchun saylovlar boʻlib oʻtdi.

2020-yilning 12-dekabrida G‘ofur Rahimov isteʼfoga chiqqanidan so‘ng AIBA prezidentligi uchun yangi onlayn saylov o‘tkazildi. Bu lavozimga Rossiya boks federatsiyasi bosh kotibi va Yevropa boks konfederatsiyasi vitse-prezidenti Umar Kremlyovdan tashqari to‘rt nafar nomzod daʼvogarlik qilgan. Umar Kremlyovni ovoz berishda qatnashgan delegatlarning 86 nafari (57,6%) qo‘llab-quvvatladi. Kremlyov Alisher Usmonov (Xalqaro qilichbozlik federatsiyasi — FIE) va Vladimir Lisindan (Xalqaro oʻq otish sporti federatsiyasi — ISSF) keyin yirik Olimpiya sport federatsiyasiga rahbarlik qilgan uchinchi Rossiya fuqarosi boʻldi. Kremlyov saylanganidan so‘ng, o‘zining yangi lavozimida AIBAning xalqaro sport hamjamiyatidagi mavqeini tiklash, barcha milliy boks federatsiyalari birligini, antidoping ishlarini olib borish va sportchilar, murabbiylar tayyorlash uchun har bir qitʼada boks akademiyalarini yaratishga eʼtibor qaratishini maʼlum qildi.

2019-yilda moliyaviy, boshqaruv, hakamlik va etika talablarini buzgani uchun XOQ tomonidan AIBA faoliyati vaqtincha to‘xtatilgani sababli, 2021-yilda Tokiodagi boks bo‘yicha musobaqa XOQ maxsus komissiyasi tomonidan o‘tkazilmagan. 2021-yilda Kremlyov AIBAning 20 million dollarga yaqin qarzlarini toʻlaganini eʼlon qildi.

2022-yilning 13-mayida u muqobil bo‘lmagan asosda XBA rahbari lavozimiga qayta saylandi: uning asosiy raqobatchisi gollandiyalik Boris van der Vurst saylovdan chetlashtirildi. Keyinchalik Sport arbitraj sudi van der Vurstni saylovdan chetlashtirish haqidagi qarorni bekor qildi.

2022-yil 25-sentyabrda Yerevanda XBA kongressi boʻlib oʻtdi. Tadbir davomida milliy federatsiyalar qayta saylov oʻtkazishdan bosh tortdi va Umar Kremlyovni qoʻllab-quvvatladi.

Nizolar 
2019-yil iyul oyida AIBA Kremlyovga nisbatan ilgari qo‘yilgan jinoiy ayblovlar bo‘yicha tergov boshladi. Tergov AIBA muvaqqat prezidenti Muhammad Mustasan isteʼfoga chiqqanidan keyin boshlangan. 2019-yil avgust oyida „Sovetskiy sport“ gazetasida jurnalistik tekshiruv eʼlon qilindi, unda Kremlyovning kotib sifatidagi faoliyati va uning shaxsi tanqid qilindi. Kremlyovning faoliyatini Rossiya Federatsiyasi boks jamoatchiligining bir qator aʼzolari ochiq xatda qoralab, ular Rossiya boks federatsiyasining Kremlyov faoliyati davomidagi qoniqarsiz ahvoli haqida aytdilar. Biroq, 2019-yil 16-avgust kuni AIBA intizom komissiyasi Kremlyov ishini „ayblovlarning asossizligi“ bilan yopib qo‘ydi.

2019-yil dekabr oyida Kremlyov rossiyalik sportchilarning Rossiya bayrogʻi ostida jahon chempionatlari va Olimpiya oʻyinlarida qatnashish huquqidan mahrum qilinganligi munosabati bilan sud muhokamasi orqali qarorni bekor qilishni talab qilishga tayyorligini eʼlon qildi.

Mukofotlari 
 II darajali "Vatanga xizmatlari uchun" medali (2020-yil 11-mart) — jismoniy tarbiya va sportni rivojlantirishga qoʻshgan ulkan hissasi, koʻp yillik vijdonli mehnati uchun.
 II darajali Karageorgiy yulduzi ordeni ''(2022-yil 15-fevral) — mamlakatlar oʻrtasidagi hamkorlik va 2021-yil oxirida Belgradda erkaklar oʻrtasida boks boʻyicha jahon chempionatini tashkil etish bilan yakunlangan boks rivojiga qoʻshgan katta hissasi uchun.
 „Yilning eng yaxshi murabbiyi“ nominatsiyasida „Oltin qoʻlqoplar“ xalqaro mukofoti sovrindori (2015).

Baʼzi maʼlumotlarga koʻra, Rossiya Federatsiyasi Prezidentining Faxriy yorlig'i, „Rossiya Federatsiyasi Prezidenti xavfsizlik xizmatiga 25 yil“ medali, Rossiya Federatsiyasi Prezidentining minnatdorchiligi kabi mukofotlar bilan taqdirlangan. Federatsiya „koʻp yillik vijdonli mehnat va faol ijtimoiy faoliyat uchun“ va „Muqaddas Georgiy shon-sharafi“ xochi bilan ham mukofotlangan.

Sportga qarashlari 
Kremlyov MMAga salbiy munosabatda boʻlib, bunday musobaqalarning qadriyatlari boks qadriyatlariga toʻgʻri kelmasligini aytgan. MMAda kurash, boks va qoʻl janglarida muvaffaqiyatga erishmagan sportchilar borligini taʼkidlagan.

Manbalar 

Yashayotgan insonlar